PMIndiaData/PMIndiaSum huggingface dataset:
പാട്‌നയില്‍ പൊതുഗതാഗതത്തിനും കണക്ടിവിറ്റിക്കും വര്‍ധന

ഏകദേശം 13,365.77 കോടി രൂപയുടെ ചെലവ് കണക്കാക്കുന്ന 1) ധനാപൂര്‍ മുതല്‍ മിഥാപൂര്‍ വരെയും 2) പട്‌നാ റെയില്‍വേ സ്‌റ്റേഷന്റെ പുതിയ ഐ.എസ്.ബി.ടി വരെ രണ്ടു മെട്രോറെയില്‍ ഇടനാഴികളുള്ള പട്‌നാ മെട്രോ റെയില്‍ പദ്ധതിക്ക് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. പദ്ധതി വിശദാംശങ്ങള്‍: -പദ്ധതി അഞ്ചുവര്‍ഷം കൊണ്ട് പൂര്‍ത്തിയാക്കും -ധാനാപൂര്‍ കാന്റ് മുതല്‍ മിഥാപൂര്‍ വരെയുള്ള ഇടനാഴി നഗരഹൃദയത്തിലൂടെയും അതീവ ജനസാന്ദ്രതയുള്ള റാസാ ബസാര്‍, സെക്രട്ടേറിയറ്റ്, ഹൈക്കോടതി, നിയമസര്‍വകലാശാല, റെയില്‍വേസ്‌റ്റേഷന്‍ എന്നിവവഴി കടന്നുപോകും. -പട്‌നാ ജംഗ്ഷന്‍ മുതല്‍ ഐ.എസ്.ബി.ടി. ഇടനാഴി വരെയുള്ളത് ഗാന്ധി മൈതാനം, പി.എം.സി.എച്ച്, പട്‌നാ സര്‍വകലാശാല, രാജേന്ദ്രനഗര്‍, മഹാത്മാഗാന്ധി സേതു, ട്രാന്‍സ്‌പോര്‍ട്ട് നഗര്‍, ഐ.എസ്.ബി.ടി എന്നിവയെ ബന്ധിപ്പിക്കുകയും ചെയ്യും. -താമസക്കാര്‍, പൊതുഗതാഗ സവാരിക്കാര്‍, വ്യവസായ തൊഴിലാളികള്‍, സന്ദര്‍ശകര്‍, മറ്റ് യാത്രികര്‍ എന്നിവര്‍ക്ക് മെട്രോ പരിസ്ഥിതിസൗഹൃദവും സുസ്ഥിരവുമായ പൊതു ഗതാഗത സംവിധാനം ലഭ്യമാക്കും പട്‌നാ മെട്രോ പദ്ധതിയിലെ പ്രധാനപ്പെട്ടവ: -ധാനാപൂര്‍ മിഥാപൂര്‍ ഇടനാഴിയുടെ നീളം 16.94 കിലോമീറ്റര്‍ ആയിരിക്കും, ഇതു മിക്കവാറും ഭൂഗര്‍ഭ(11.20 കിലോമീറ്റര്‍)വും ഭാഗികമായി ഉയര്‍ന്നതും( എലവേറ്റഡ്-5.48 കിലോമീറ്റര്‍) 11 സ്‌റ്റേഷനുകള്‍ അടങ്ങിയതും (3 ഉയര്‍ുനില്‍ക്കുതും 8 എണ്ണം ഭൂഗര്‍ഭവും). 2) പട്‌നാ സ്‌റ്റേഷന്‍ മുതല്‍ പുതിയ ഐ.എസ്.ബി.ടി. ഇടനാഴി വരെയുള്ള നീളം 14.45 കിലോമീറ്ററാണ്. അത് ഭൂരിഭാഗവും ഉയര്‍ന്ന നിരപ്പിലും(9.9കി.മി-) (എലവേറ്റഡ്)ഭാഗീകമായി ഭൂഗര്‍ഭവു(4.55 കി.മി)മായിരിക്കം ഇവിടെ 12 സ്‌റ്റേഷനുകളുണ്ട് (9-എലവേറ്റഡ്, 3 എണ്ണം ഭൂഗര്‍ഭത്തിലും) പട്‌നാ സമാഹൃതമേഖലയിലെ നിലവിുള്ള 26.23 ലക്ഷം ജനസംഖ്യയ്ക്കും പട്‌നാ മെട്രോ റെയില്‍ പദ്ധതി പ്രത്യക്ഷമായോ പരോക്ഷമായോ ഗുണം ചെയ്യുമെന്നാണ് കണക്കാക്കുന്നത്. അംഗീകരിച്ച ഇടനാഴികള്‍ക്ക് റെയില്‍വേ സ്‌റ്റേഷനുകളും ഐ.എസ്.ബി.ടി. സ്‌റ്റേഷനുകളും പോഷക സംവിധാനങ്ങളായ ബസ്, മദ്ധ്യവര്‍ത്തിയായ പൊതുഗതാഗം (ഐ.പി.ടി) യന്ത്രവല്‍കൃതമല്ലാത്ത ഗതാഗതം(എന്‍.എം.ടി) എന്നിവ ഉള്‍പ്പെടുന്ന ബഹുമാതൃക സംയോജനമായിരിക്കും ഇവിടെയുണ്ടാകുക. വാടക, പരസ്യം എന്നിവയിലൂടെ പദ്ധതിക്ക് നോ-ഫെയര്‍ ബോക്‌സ് (ടിക്കറ്റ് നിരക്കിലുള്ളതല്ലാത്ത) വരുമാനമായിരിക്കും ഉണ്ടാകുക. അതോടൊപ്പം സഞ്ചാരധിഷ്ഠിത വികസനം (ടി.ഒ.ഡി) വികസന അവകാശങ്ങളുടെ കൈമാറ്റം എന്നിവയിലൂടെ വാല്യു കാപ്ച്ചര്‍ ഫൈനാന്‍സിംഗ് (മുല്യം തിരിച്ചുപിടിക്കുന്ന സാമ്പത്തികസഹായം) (വി.സി.എഫ്.) എന്നതാണ് ഉദ്ദേശിക്കു്ന്നത്. ഈ മെട്രോ റെയില്‍ ഇടനാഴികളോടനുബന്ധിച്ചുള്ള ജനവാസകേന്ദ്രങ്ങള്‍ക്ക് ഈ പദ്ധതികൊണ്ട് വന്‍ ഗുണമുണ്ടാകും. ഇവിടുത്തെ ജനങ്ങള്‍ക്ക് തങ്ങളുടെ സ്വന്തം സമീപപ്രദേശങ്ങളില്‍നിന്നു് നഗരത്തിലെ വിവിധ പ്രദേശങ്ങളിലേക്ക് സൗകര്യപൂര്‍വ്വം ട്രെയിന്‍ യാത്രചെയ്യുന്നതിന് ഇത് സഹായിക്കും.
ഇരട്ട നികുതി ഒഴിവാക്കല്‍: ഇന്ത്യ പോര്‍ച്ചുഗല്‍ ഉടമ്പടി ഭേദഗതി ചെയ്യും

ഇരട്ട നികുതി ഒഴിവാക്കുന്നതിന് ഇന്ത്യയും പോര്‍ച്ചുഗലും തമ്മിലുള്ള ഉടമ്പടി ഭേദഗതി ചെയ്യുന്നതിനുള്ള ഔദ്യോഗിക രേഖയില്‍ ഒപ്പുവയ്ക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ആദായത്തിന്‍മേലുള്ള നികുതിയിലും സാമ്പത്തിക തട്ടിപ്പ് തടയാന്‍ ഇത് സഹായിക്കും. ഭേദഗതി ചെയ്യപ്പെട്ട ഉടമ്പടി നിലവില്‍ വരുന്നതോടെ ഇന്ത്യയും പോര്‍ച്ചുഗലും തമ്മില്‍ നികുതി സംബന്ധമായ വിവരങ്ങള്‍ കൈമാറാന്‍ കഴിയും. നികുതി വെട്ടിപ്പ് തടയാന്‍ ഇരുരാജ്യങ്ങളിലെയും നികുതി വകുപ്പ് ഉദ്യോഗസ്ഥരെ ഇത് സഹായിക്കും.
മിഷന്‍ കര്‍മയോഗി ഗവണ്‍മെന്റ് തലത്തിലുള്ള മനുഷ്യവിഭവ ശേഷി പരിപാലനം സമൂലം മെച്ചപ്പെടുത്തുമെന്നു പ്രധാനമന്ത്രി

ഐ.ജി.ഒ.ടി. പ്ലാറ്റ്‌ഫോം കടമയെ അധിഷ്ഠിതമാക്കിയുള്ള മനുഷ്യ വിഭവശേഷി പരിപാലനവും തുടര്‍പഠനവും സാധ്യമാക്കുമെന്നും പ്രധാനമന്ത്രി സിവില്‍ സര്‍വീസസിന്റെ ശേഷി വര്‍ധിപ്പിക്കുന്നതിനുള്ള ദേശീയ പദ്ധതിയായ മിഷന്‍ കര്‍മയോഗി ഗവണ്‍മെന്റ് തലത്തിലുള്ള മനുഷ്യവിഭവ ശേഷി പരിപാലനം സമൂലം മെച്ചപ്പെടുത്തുമെന്നു ട്വീറ്റ് സന്ദേശങ്ങളില്‍ പ്രധാനമന്ത്രി ശ്രീ. നരേന്ദ്ര മോദി വ്യക്തമാക്കി. അത് സിവില്‍ സര്‍വീസ് ഉദ്യോഗസ്ഥരുടെ ശേഷി വര്‍ധിപ്പിക്കുന്നതിനായി താരതമ്യവും മികച്ച അടിസ്ഥാന സൗകര്യവും ഉപയോഗപ്പെടുത്തും. 'ഐ.ജി.ഒ.ടി. പ്ലാറ്റ്‌ഫോം കടമയെ അധിഷ്ഠിതമാക്കിയുള്ള മനുഷ്യ വിഭവശേഷി പരിപാലനവും തുടര്‍പഠനവും സാധ്യമാക്കും. സുതാര്യതയും സാങ്കേതിക വിദ്യയും വഴി കൂടുതല്‍ സര്‍ഗാത്മകവും സൃഷ്ടിപരവും നൂതനാശയ പരവും ആക്കി മാറ്റുക വഴി സിവില്‍ സര്‍വീസ് ഉദ്യോഗസ്ഥരെ ഭാവികാല പ്രവര്‍ത്തനത്തിനു സജ്ജരാക്കാനാണ് മിഷന്‍ കര്‍മയോഗി ലക്ഷ്യംവെക്കുന്നത്.', അദ്ദേഹം ട്വീറ്റ് ചെയ്തു.
പ്രധാനമന്ത്രി ഗുരേസ് താഴ്‌വരയില്‍ കരസേനയുടെയും അതിര്‍ത്തി രക്ഷാ സേനയുടെയും ജവാന്മാരുമൊത്ത് ദീപാവലി ആഘോഷിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്ന് ജമ്മുകാശ്മീരില്‍ നിയന്ത്രണരേഖയ്ക്ക് സമീപം ഗുരേസ് താഴ്‌വരയില്‍ ഇന്ത്യന്‍ കരസേനയിലെയും, അതിര്‍ത്തി രക്ഷാസേനയിലെയും ജവാന്മാരുമൊത്ത് ദീപാവലി ആഘോഷിച്ചു. ഏകദേശം രണ്ട് മണിക്കൂറോളം അദ്ദേഹം അവിടെ ചെലവിട്ടു. അതിര്‍ത്തിയിലെ ജവാന്‍മാരുമൊപ്പം പ്രധാനമന്ത്രി ആഘോഷിക്കുന്ന തുടര്‍ച്ചയായ നാലാമത്തെ ദീപാവലിയാണിത്. പ്രധാനമന്ത്രി ജവാന്മാര്‍ക്ക് മധുര പലഹാരങ്ങള്‍ നല്‍കുകയും ആശംസകള്‍ കൈമാറുകയും ചെയ്തു. ജവാന്മാരെ അഭിസംബോധന ചെയ്യവെ, മറ്റെല്ലാവരെയും പോലെ സ്വന്തം കുടുംബത്തോടൊപ്പം ദീപാവലി ദിനം ചെലവിടാനാണ് താനും ആഗ്രഹിക്കുന്നതെന്ന് പ്രധാനമന്ത്രി പറഞ്ഞു. അതിനാലാണ് ‘തന്റെ കുടുംബമെന്ന്’ താന്‍ കരുതുന്ന സായുധ സേനകളിലെ ജവാന്മാരോടൊപ്പം വന്ന് ചേര്‍ന്നതെന്ന് അദ്ദേഹം പറഞ്ഞു. സായുധ സേനകളിലെ ജവാന്‍മാര്‍ക്കും, പട്ടാളക്കാര്‍ക്കുമൊപ്പം സമയം ചെലവിടുമ്പോള്‍ തനിക്ക് പുതിയ ഊര്‍ജ്ജം കിട്ടുമെന്ന് പ്രധാനമന്ത്രി പറഞ്ഞു. കാഠിന്യമേറിയ സാഹചര്യങ്ങളില്‍ അവരുടെ ശരീരദണ്ഡനത്തെയും, ത്യാഗത്തെയും അദ്ദേഹം അഭിനന്ദിച്ചു. ജവാന്മാര്‍ ഇപ്പോള്‍ യോഗാ പരിശീലനത്തിനായി കൃത്യമായി എത്തുന്നുണ്ടെന്ന് തനിക്ക് മനസിലാക്കാന്‍ കഴിഞ്ഞതായി പ്രധാനമന്ത്രി പറഞ്ഞു. ഇത് തീര്‍ച്ചയായും അവരുടെ കഴിവുകള്‍ വര്‍ദ്ധിപ്പിക്കാനും ശാന്തത കൈവരുത്താനും സഹായിക്കുമെന്ന് അദ്ദേഹം ചൂണ്ടിക്കാട്ടി. സായുധസേനകളില്‍ തങ്ങളുടെ സേവനകാലാവധി കഴിഞ്ഞ് പിരിയുന്ന ജവാന്മാര്‍ക്ക് തുടര്‍ന്ന് മികച്ച യോഗാ പരിശീലകരായി മാറാന്‍ കഴിയുമെന്ന് പ്രധാനമന്ത്രി പറഞ്ഞു. സ്വാതന്ത്ര്യത്തിന്റെ എഴുപത്തിയഞ്ചാം വാര്‍ഷികത്തോടനുബന്ധിച്ച് രണ്ടായിരത്തി ഇരുപത്തിരണ്ടില്‍ ഓരോ ഇന്ത്യന്‍ പൗരനും കൈക്കൊള്ളേണ്ട ദൃഢ പ്രതിജ്ഞയെ കുറിച്ച് പ്രധാനമന്ത്രി സംസാരിച്ചു. തങ്ങളുടെ പതിവ് ജോലികള്‍ കൂടുതല്‍ ലളിതവും, സുരക്ഷിതവുമാക്കുന്നതിന് പുതിയ ആശയങ്ങള്‍ കൊണ്ടുവരാന്‍ അദ്ദേഹം ജവാന്മാരെ ആഹ്വാനം ചെയ്തു. മികച്ച നവീന ആശയങ്ങള്‍ അംഗീകരിക്കപ്പെടുകയും അവയ്ക്ക് കരസേനാ ദിനം, നാവികസേനാ ദിനം, വ്യോമസേനാ ദിനം എന്നീ വേളകളില്‍ പുരസ്‌ക്കാരങ്ങള്‍ നല്‍കുകയും ചെയ്യുന്നുണ്ടെന്ന് അദ്ദേഹം ചൂണ്ടിക്കാട്ടി. സായുധ സേനാംഗങ്ങളുടെ ക്ഷേമത്തിനും അഭിവൃദ്ധിക്കും സാധ്യമായ എല്ലാതരത്തിലും കേന്ദ്ര ഗവണ്‍മെന്റ് പ്രതിജ്ഞാബദ്ധമാണെന്ന് പ്രധാനമന്ത്രി പറഞ്ഞു. പതിറ്റാണ്ടുകളായി തീര്‍പ്പാക്കാതെ കിടന്ന ഒരു റാങ്ക് ഒരു പെന്‍ഷന്‍ നടപ്പാക്കിയ കാര്യം പ്രധാനമന്ത്രി ചൂണ്ടിക്കാട്ടി. കരസേനാമേധാവി ജനറല്‍ ബി.എസ്. റാവത്ത്, മറ്റ് മുതിര്‍ന്ന സൈനിക ഉദ്യോഗസ്ഥരും തദ്ദവസരത്തില്‍ സന്നിഹിതരായിരുന്നു. സന്ദര്‍ശക പുസ്തകത്തില്‍ പ്രധാനമന്ത്രി ഇപ്രകാരം എഴുതി: ‘തങ്ങളുടെ പ്രിയപ്പെട്ടവരില്‍ നിന്നകന്ന്, പരിത്യാഗത്തിന്റെ ഉന്നത പാരമ്പര്യങ്ങള്‍ എടുത്ത് കാട്ടിക്കൊണ്ട്, മാതൃഭൂമിയെ സംരക്ഷിക്കുന്ന രാജ്യത്തിന്റെ അതിര്‍ത്തിയിലെ എല്ലാ പട്ടാളക്കാരും ധീരതയുടെയും, ആത്മാര്‍പ്പണത്തിന്റെയും പ്രതീകങ്ങളാണ്. നിങ്ങളോടൊപ്പം ദീപാവലി ആഘോഷത്തില്‍ പങ്ക്‌ചേരാന്‍ എനിക്ക് അവസരം ലഭിച്ചു. അതിര്‍ത്തിയില്‍ ധീരരായ പട്ടാളക്കാരുടെ സാന്നിദ്ധ്യം ഈ ആഘോഷവേളയില്‍ പ്രതീക്ഷയുടെ ദീപം കൊളുത്തുകയും കോടിക്കണക്കിന് ഇന്ത്യാക്കാരില്‍ പുതിയൊരു ഊര്‍ജ്ജം ജനിപ്പിക്കുകയും ചെയ്യും. ‘നവ ഇന്ത്യ’ എന്ന സ്വപ്നം നിറവേറ്റാന്‍ നമുക്കേവര്‍ക്കും ഒത്തൊരുമിച്ച് പ്രവര്‍ത്താക്കാനുള്ള ഒരു സുവര്‍ണ്ണ അവസരമാണിത്. കരസേനയും അതിന്റെ ഭാഗമാണ്. നിങ്ങള്‍ക്കേവര്‍ക്കും ദീപാവലി ആശംസകള്‍”.
ബിര്‍സാ മുണ്ടയുടെ ജന്മ വാര്‍ഷിക ദിനത്തോടനുബന്ധിച്ച് പ്രധാനമന്ത്രി ശ്രദ്ധാഞ്ജലി അര്‍പ്പിച്ചു

ഭഗവാന്‍ ബിര്‍സാ മുണ്ടയുടെ ജന്മ വാര്‍ഷിക ദിനത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ശ്രദ്ധാഞ്ജലി അര്‍പ്പിച്ചു. ”ഗോത്ര സമുദായങ്ങളുടെ ശാക്തീകരണത്തിന് വേണ്ടി. ഭഗവാന്‍ ബിര്‍സാ മുണ്ട നടത്തിയ പരിശ്രമങ്ങളും സാഹസികതയും ഓര്‍മ്മിക്കുകയും അദ്ദേഹത്തിന്റെ ജന്മദിനത്തില്‍ ശ്രദ്ധാഞ്ജലി അര്‍പ്പിക്കുകയും ചെയ്യുന്നു”. പ്രധാനമന്ത്രി പറഞ്ഞു.
പ്രധാനമന്ത്രി ഗൂഗിള്‍ സിഇഒ സുന്ദര്‍ പിച്ചൈയുമായി കൂടിക്കാഴ്ച നടത്തി

പ്രധാനമന്ത്രി ശ്രീ നരേന്ദ്ര മോദി ഗൂഗിള്‍ സിഇഒ ശ്രീ സുന്ദര്‍ പിച്ചൈയുമായി ഇന്ന് വീഡിയോ കോണ്‍ഫറന്‍സിംഗ് വഴി ആശയവിനിമയം നടത്തി. കോവിഡ് 19മായി ബന്ധപ്പെട്ട് ജനങ്ങളെ ബോധവല്‍ക്കരിക്കുന്നതിനും വിശ്വസനീയമായ വിവരങ്ങള്‍ നല്‍കുന്നതിനും ഗൂഗിള്‍ സ്വീകരിച്ച നടപടികളെക്കുറിച്ച് ശ്രീ. പിച്ചൈ പ്രധാനമന്ത്രിയോട് വിശദീകരിച്ചു. പ്രധാനമന്ത്രിയുടെ നേതൃത്വത്തില്‍ നടപ്പാക്കിയ ലോക്ക്ഡൗണ്‍ മഹാമാരിക്കെതിരായ ഇന്ത്യയുടെ പോരാട്ടത്തിന് ശക്തമായ അടിത്തറ പാകിയെന്ന് അദ്ദേഹം പറഞ്ഞു. വ്യാജവാര്‍ത്തകള്‍ക്കെതിരെ പോരാടുന്നതിലും ആവശ്യമായ മുന്‍കരുതലുകളെക്കുറിച്ചുള്ള വിവരങ്ങള്‍ കൈമാറുന്നതിലും ഗൂഗിള്‍ വഹിച്ച പങ്കിനെ പ്രധാനമന്ത്രി അഭിനന്ദിച്ചു. ആരോഗ്യ സേവനങ്ങള്‍ നല്‍കുന്നതിനായി സാങ്കേതികവിദ്യ കൂടുതല്‍ ഉപയോഗപ്പെടുത്തുന്നതിനെക്കുറിച്ചും അദ്ദേഹം സംസാരിച്ചു. സാങ്കേതികവിദ്യയുമായി ഇന്ത്യയിലെ ജനത പൊരുത്തപ്പെടുന്നുണ്ടെന്നും മാറ്റങ്ങള്‍ അതിവേഗം സ്വീകരിക്കുന്നുണ്ടെന്നും പ്രധാനമന്ത്രി പറഞ്ഞു. സാങ്കേതികവിദ്യ കര്‍ഷകര്‍ക്ക് പ്രയോജനപ്പെടുന്നതിനെക്കുറിച്ചും കാര്‍ഷിക മേഖലയില്‍ നിര്‍മ്മിത ബുദ്ധിയുടെ വിശാലമായ സാധ്യതകളെക്കുറിച്ചും അദ്ദേഹം സംസാരിച്ചു. വിദ്യാര്‍ത്ഥികള്‍ക്കും കര്‍ഷകര്‍ക്കും ഉപയോഗപ്രദമായ വെര്‍ച്വല്‍ ലാബുകള്‍ എന്ന ആശയത്തെക്കുറിച്ചും പ്രധാനമന്ത്രി സംസാരിച്ചു. രാജ്യത്ത് ഗൂഗിള്‍ പുറത്തിറക്കിയ പുതിയ ഉല്‍പ്പന്നങ്ങളെക്കുറിച്ചും സംരംഭങ്ങളെക്കുറിച്ചും സുന്ദര്‍ പിച്ചൈ പ്രധാനമന്ത്രിയോടു വിശദീകരിച്ചു. ഗൂഗിളിന്റെ പ്രളയ പ്രവചനത്തിനായുള്ള ശ്രമങ്ങള്‍ വിശദീകരിച്ച അദ്ദേഹം ബംഗളൂരുവില്‍ നിര്‍മ്മിത ബുദ്ധി അടിസ്ഥാനമാക്കിയുള്ള ഗവേഷണ ലാബ് ആരംഭിക്കുന്ന കാര്യവും സൂചിപ്പിച്ചു. വന്‍തോതില്‍ നിക്ഷേപനിധിക്കു തുടക്കം കുറിക്കാനും ഇന്ത്യയില്‍ നയപരമായ കൂട്ടുകെട്ടുകള്‍ പടുത്തുയര്‍ത്താനുമുള്ള ഗൂഗിളിന്റെ പദ്ധതിയെക്കുറിച്ച് പ്രധാനമന്ത്രിയെ സുന്ദര്‍ പിച്ചൈ അറിയിച്ചു. ലോകത്തിനായുള്ള വാതായനങ്ങള്‍ തുറന്ന സമ്പദ്വ്യവസ്ഥകളിലൊന്നാണ് ഇന്ത്യയെന്ന് പ്രധാനമന്ത്രി പറഞ്ഞു. കാര്‍ഷിക പരിഷ്‌കരണത്തിനായി അടുത്തിടെ ഗവണ്‍മെന്റ് സ്വീകരിച്ച നടപടികളെക്കുറിച്ചും പുതിയ തൊഴിലവസരങ്ങള്‍ സൃഷ്ടിക്കാനുള്ള ക്യാമ്പയിനെക്കുറിച്ചും സംസാരിച്ച അദ്ദേഹം പുതിയ കഴിവുകള്‍ വികസിപ്പിക്കുന്നതിന്റെ പ്രാധാന്യവും ഉയര്‍ത്തിക്കാട്ടി. ഡേറ്റ സുരക്ഷ, സ്വകാര്യത സംബന്ധിച്ച ആശങ്കകള്‍ എന്നിവയെക്കുറിച്ചും പ്രധാനമന്ത്രി ചര്‍ച്ച ചെയ്തു. വിശ്വാസശോഷണം പരിഹരിക്കാനുള്ള ശ്രമങ്ങള്‍ കമ്പനികള്‍ നടത്തേണ്ടതുണ്ടെന്ന് അദ്ദേഹം പറഞ്ഞു. സൈബര്‍ കുറ്റകൃത്യങ്ങളെക്കുറിച്ചും വിവിധ സൈബര്‍ ആക്രമണ ഭീഷണികളെക്കുറിച്ചും അദ്ദേഹം സംസാരിച്ചു. ഓണ്‍ലൈന്‍ വിദ്യാഭ്യാസത്തിന്റെ സാധ്യതയ്ക്കു പുതിയ മാനങ്ങള്‍ നല്‍കുന്നതിനുള്ള സാങ്കേതിക ഇടപെടലുകള്‍, പ്രാദേശിക ഭാഷയില്‍ സാങ്കേതികവിദ്യയിലേക്ക് അടുക്കുന്നതിനുള്ള മാര്‍ഗങ്ങള്‍, കായിക മേഖലയില്‍ മൈതാനങ്ങളിലേതുപോലുള്ള ദൃശ്യാനുഭവം നല്‍കാനായി ഓഗ്മെന്റഡ് റിയാലിറ്റി/വിര്‍ച്വല്‍ റിയാലിറ്റി തുടങ്ങിയവയുടെ ഉപയോഗം, ഡിജിറ്റല്‍ പണമിടപാട് മേഖലയിലെ പുരോഗതി എന്നീ കാര്യങ്ങളെക്കുറിച്ചും ഇരുവരും ചര്‍ച്ചചെയ്തു.
ദീനദയാല്‍ ഉപാധ്യായയുടെ ജന്മവാര്‍ഷികത്തില്‍ ഒ.എന്‍.ജി.സിക്കു പ്രധാനമന്ത്രിയുടെ വെല്ലുവിളി

പണ്ഡിറ്റ് ദീനദയാല്‍ ഉപാധ്യായയുടെ ജന്മവാര്‍ഷികവേളയില്‍ നടത്തിയ പ്രസംഗത്തില്‍ ഒരു വെല്ലുവിളി ഏറ്റെടുക്കാന്‍ എണ്ണ, പ്രകൃതിവാതക കോര്‍പറേഷ(ഒ.എന്‍.ജി.സി.)നെ പ്രധാനമന്ത്രി ശ്രീ. നരേന്ദ്ര മോദി ക്ഷണിച്ചു. സൗഭാഗ്യ യോജനയുടെ പ്രഖ്യാപനത്തോടനുബന്ധിച്ച് ഒ.എന്‍.ജി.സി. ഉദ്യോഗസ്ഥരെയും ജീവനക്കാരെയും അഭിസംബോധന ചെയ്യവേയാണ് വൈദ്യുതി ഉപയോഗിച്ചു പാചകം ചെയ്യാന്‍ സാധിക്കുന്ന ചൂള വികസിപ്പിച്ചെടുക്കാന്‍ അദ്ദേഹം ആഹ്വാനം ചെയ്തത്. ഈയൊരു കണ്ടുപിടിത്തം രാജ്യം ഇറക്കുമതി ചെയ്യുന്ന ഇന്ധനത്തെ വലിയതോതില്‍ ആശ്രയിക്കുന്ന സ്ഥിതി കുറച്ചുകൊണ്ടുവരുമെന്ന് അദ്ദേഹം ചൂണ്ടിക്കാട്ടി. ലോകം വൈദ്യുത കാറുകള്‍ വികസിപ്പിക്കാന്‍ ശ്രമിക്കുന്ന കാലത്ത്, ഇന്ത്യയെ സംബന്ധിച്ചിടത്തോളം ഇലക്ട്രിക് കാറുകള്‍ക്കൊപ്പം ഇലക്ട്രിക് സ്റ്റൗ കൂടി കണ്ടുപിടിക്കപ്പെടുന്നതു ജനങ്ങളുടെ ആവശ്യം ഏറെ പരിഹരിക്കപ്പെടുന്നതിനു സഹായമാകും. ഇത്തരം പുതുമകള്‍ അവതരിപ്പിക്കാനായി സ്റ്റാര്‍ട്ടപ്പുകളെയും യുവാക്കളെയും ക്ഷണിക്കാന്‍ ഒ.എന്‍.ജി.സിയോടു പ്രധാനമന്ത്രി ആവശ്യപ്പെട്ടു.
റെയില്‍വെ മേഖലയില്‍ ഇന്ത്യ -കൊറിയ സഹകരണം

ഇന്ത്യയും കൊറിയന്‍ റിപ്പബ്ലിക്കുമായി റെയില്‍വെ മേഖലയില്‍ സഹകരിക്കുന്നതിന് ഒപ്പു വച്ച ധാരണാപത്രം പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം വിലയിരുത്തി. ഇന്ത്യയുടെ റിസേര്‍ച്ച് ഡിസൈന്‍സ് ആന്‍ഡ് സ്റ്റാന്‍ഡാര്‍ഡ്‌സ് ഓര്‍ഗനൈസേഷന്‍ (ആര്‍ഡിഎസ്ഒ)നും റിപ്പബ്ലിക്ക് ഓഫ് കൊറിയ റെയില്‍റോഡ് റിസേര്‍ച്ച് ഇന്‍സ്റ്റിറ്റ്യൂട്ടും തമ്മിലുള്ള ഈ ധാരണാപത്രം 2018 ജൂലൈ 10 നാണ് ഒപ്പു വച്ചത്. റെയില്‍ മേഖല ശക്തിപ്പെടുത്തുന്നതിനും ശാസ്ത്ര സാങ്കേതിക സഹകരണം പ്രോതസാഹിപ്പിക്കുന്നതിനുമാണ് ഇതുവഴി ഉദ്ദേശിക്കുന്നത്. ഫലങ്ങള്‍ കൊറിയയിലെ റെയില്‍ മേഖലയുടെ ഏറ്റവും പുതിയ വികസന പദ്ധതികളും അറിവുകളും പങ്കുവയ്ക്കാനുള്ള അവസരമാണ് ധാരണാപത്രം വഴി ഇന്ത്യന്‍ റെയില്‍വെയ്ക്ക് ലഭിക്കുക. സാങ്കേതിക വിദഗ്ധര്‍ , റിപ്പോര്‍ട്ടുകള്‍, രേഖകള്‍ എന്നിവയുടെ കൈമാറ്റം, പ്രത്യേക സാങ്കേതിക മേഖലയ്ക്ക് ഊന്നല്‍ നല്കുന്ന പരിശീലനം, ശില്പശാലകള്‍, സെമിനാറുകള്‍, അറിവുകള്‍ പങ്കുവയ്ക്കാനുള്ള മറ്റ് ചര്‍ച്ചകള്‍ എന്നിവയ്ക്കും ധാരണാപത്രം സൗകര്യം ഒരുക്കും. വിശദാംശങ്ങള്‍ താഴെ പറയുന്ന സുപ്രധാന മേഖലകളില്‍ സഹകരണത്തില്‍ ഊന്നിലുള്ള സമീപനത്തിനു ധാരണാപത്രം ചട്ടക്കൂട് സജ്ജമാക്കും. 1. പരസ്പര താല്പര്യമുള്ള കാര്യങ്ങളില്‍ സഹകരിച്ചുള്ള ഗവേഷണം ആസൂത്രണം ചെയ്തു നടപ്പാക്കും. 2. ഇന്ത്യന്‍ റെയില്‍വെയില്‍ ഏറ്റവും പുതിയ ഗവേഷണ വികസന സൗകര്യങ്ങള്‍ സ്ഥാപിക്കുന്നതിന് സഹകരണം. 3. സാങ്കേതിക സെമിനാറുകളും ചര്‍ച്ചകളും ആസൂത്രണം ചെയ്തു നടപ്പാക്കും. 4. കൊറിയയില്‍ നിന്നുള്ള വിദഗ്ധര്‍ ഇന്ത്യയിലെ ആര്‍ഡിഎസ്ഒ ഉദ്യോഗസ്ഥര്‍ക്ക് ഹ്രസ്വകാല പരിശീലനം നല്കും 5. കൊറിയയിലെയും ഇന്ത്യയിലെയും റെയില്‍ വിദഗ്ധരെ പ്രത്യേക പദ്ധതികള്‍ക്കായി നിശ്ചിത കാലയളവിലേയ്ക്ക് ഇരു രാജ്യങ്ങളും കൈമാറും. 6. ഇരു രാജ്യങ്ങളുടെയും റെയില്‍ വ്യവസായത്തിന്റെ വികസനത്തിനായി ഉപദേശങ്ങള്‍ നല്കും. 7. കൂടാതെ രണ്ട് രാജ്യങ്ങള്‍ക്കും പരസ്പരം യോജിപ്പുള്ള മറ്റ് എല്ലാ പ്രവര്‍ത്തനങ്ങളിലും സഹകരിക്കും. പശ്ചാത്തലം റെയില്‍ മേഖലയില്‍ സാങ്കേതിക സഹകരണത്തിന്, കേന്ദ്ര റെയില്‍ മന്ത്രാലയം വിവിധ വിദേശ ഗവണ്‍മെന്റുകളും ദേശീയ റെയില്‍വെകളുമായി ധാരണാപത്രം ഒപ്പു വച്ചിട്ടുണ്ട്. അതിവേഗ ഇടനാഴി, നിലവിലുള്ള പാതകളില്‍ വേഗം വര്‍ധിപ്പിക്കല്‍, ലോക നിലവാരത്തിലുള്ള സ്‌റ്റേഷനുകള്‍, ഭാരവാഹനങ്ങളുടെ അതിവേഗ നീക്കം, റെയില്‍വെയുടെ അടിസ്ഥാന സൗകര്യങ്ങളുടെ നവീകരണം തുടങ്ങിയ മേഖലകളാണ് സഹകരണത്തിനായി നിശ്ചയിച്ചിരിക്കുന്നത്. റെയില്‍ സാങ്കേതിക വിദ്യകളും അവയുടെ നിര്‍വഹണവും സംബന്ധിച്ച വിവര കൈമാറ്റം, വിജ്ഞാനം പങ്കുവയ്ക്ക്ല്‍, സാങ്കേതിക വിദഗ്ധരുടെ സന്ദര്‍ശനം, പരസ്പര താല്പര്യമുള്ള വിഷയങ്ങളില്‍ പരിശീലനം, സെമിനാറുകള്‍, ശില്പശാലകള്‍ എന്നിവ വഴിയാണ് സഹകരണം കൈവരിക്കുവാന്‍ ഉദ്ദേശിക്കുന്നത്.
മൊബൈല്‍ ബാങ്കിങ്ങിലും, കറന്‍സി രഹിത ഇടപാടുകളിലും പരിശീലനത്തിന് പിഎംഒ ഉദ്യോഗസ്ഥര്‍ തുടക്കമിട്ടു

രാജ്യത്ത് കറന്‍സിരഹിത ഇടപാടുകള്‍ വര്‍ദ്ധിപ്പിക്കണമെന്ന പ്രധാനമന്ത്രിയുടെ ആഹ്വാനത്തെത്തുടര്‍ന്ന്, പ്രധാനമന്ത്രിയുടെ ഓഫീസിലെ മുതിര്‍ന്ന ഉദ്യോഗസ്ഥര്‍ ഇന്ന് സവിശേഷ നടപടികള്‍ക്ക് തുടക്കമിട്ടു. പ്രധാനമന്ത്രിയുടെ പ്രിന്‍സിപ്പല്‍ സെക്രട്ടറി ശ്രീ. നൃപേന്ദ്ര മിശ്ര, അഡീഷണല്‍ പ്രിന്‍സിപ്പള്‍ സെക്രട്ടറി ശ്രീ. പി കെ മിശ്ര എന്നിവര്‍ ചേര്‍ന്ന് ന്യൂഡല്‍ഹിയിലെ 7, ലോക് കല്യാണ്‍ മാര്‍ഗിലുള്ള പ്രധാനമന്ത്രിയുടെ ഓഫീസിലെ ജീവനക്കാര്‍ക്കായി മൊബൈല്‍ ബാങ്കിങ്ങ്, മൊബൈല്‍ ആപ്ലിക്കേഷനുകളായ യുപിഐ (യുണിഫൈഡ് പേയ്‌മെന്റ് ഇന്റര്‍ഫേസ്), ഇ വാലറ്റ്‌സ് തുടങ്ങിയവയില്‍ക്കൂടിയുള്ള ദൈനംദിന ഇടപാടുകള്‍ എന്നിവ സംബന്ധിച്ച പരിശീലനത്തിനായി ശില്‍പശാല നടത്തി. ഉദ്യോഗസ്ഥര്‍ സ്റ്റാഫംഗങ്ങള്‍ക്ക് കറന്‍സി രഹിത ഇടപാടുകള്‍ പ്രദര്‍ശിപ്പിക്കുകയും, ബന്ധപ്പെട്ട മൊബൈല്‍ ആപ്പുകള്‍ ഫോണുകളില്‍ ഡൗണ്‍ലോഡ് ചെയ്യുവാന്‍ സഹായിക്കുകയും ചെയ്തു. ആവേശപരമായ പങ്കാളിത്തത്തിന് ശില്‍പശാല സാക്ഷ്യം വഹിച്ചു. സ്മാര്‍ട്ട് ബാങ്കിങ്ങിനും ഇടപാടുകള്‍ക്കും പങ്കെടുത്തവര്‍ ഔത്സുക്യം കാണിച്ചു. എസ്ബിഐ, മൈ ഗവ് എന്നിവിടങ്ങളില്‍ നിന്നുള്ള ഉദ്യോഗസ്ഥരും തദവസരത്തില്‍ സന്നിഹിതരായിരുന്നു.
സ്വാതന്ത്ര്യ സമര സേനാനി വി ഒ ചിദംബരം പിള്ളയുടെ ജന്മവാർഷികത്തിൽ പ്രധാനമന്ത്രിയുടെ ശ്രദ്ധാഞ്ജലി

സ്വാതന്ത്ര്യ സമര സേനാനി വി ഒ ചിദംബരം പിള്ളയുടെ ജന്മവാർഷികത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ശ്രദ്ധാഞ്ജലി അർപ്പിച്ചു. ട്വീറ്റിൽ പ്രധാനമന്ത്രി പറഞ്ഞു : "മഹാനായ വി. ഒ. ചിദംബരം പിള്ളയ്ക്ക് അദ്ദേഹത്തിന്റെ ജന്മവാർഷികത്തിൽ ആദരാഞ്ജലികൾ. സ്വാതന്ത്ര്യ സമരത്തിൽ അദ്ദേഹം നൽകിയ മഹത്തായ സംഭാവനകൾക്ക് നമ്മുടെ രാഷ്ട്രം അദ്ദേഹത്തോട് കടപ്പെട്ടിരിക്കുന്നു. സാമ്പത്തിക പുരോഗതിക്കും സ്വാശ്രയത്വത്തിനും അദ്ദേഹം വലിയ ഊന്നൽ നൽകി. അദ്ദേഹത്തിന്റെ ആദർശങ്ങൾ നമ്മെ പ്രചോദിപ്പിക്കുന്നു."
പ്രധാനമന്ത്രി റാഞ്ചിയിൽ ഭഗവാൻ ബിർസ മുണ്ട സ്മാരക  ഗാർഡൻ കം ഫ്രീഡം ഫൈറ്റേഴ്സ് മ്യൂസിയം ഉദ്ഘാടനം ചെയ്യും

ഭഗവാൻ ബിർസ മുണ്ടയുടെ ജന്മദിനം ജൻജാതിയ ഗൗരവ് ദിവസായി ആഘോഷിക്കുമെന്ന് ഇന്ത്യാ ഗവൺമെന്റ് പ്രഖ്യാപിച്ചു. ഈ അവസരത്തിൽ, പ്രധാനമന്ത്രി ശ്രീ നരേന്ദ്ര മോദി 2021 നവംബർ 15 ന് രാവിലെ 9:45 ന് റാഞ്ചിയിലെ ഭഗവാൻ ബിർസ മുണ്ട മെമ്മോറിയൽ ഗാർഡൻ കം ഫ്രീഡം ഫൈറ്റേഴ്‌സ് മ്യൂസിയം വീഡിയോ കോൺഫറൻസിംഗിലൂടെ ഉദ്ഘാടനം ചെയ്യും. ഗോത്ര സമൂഹങ്ങളുടെ അമൂല്യമായ സംഭാവനകൾ, പ്രത്യേകിച്ച് ഇന്ത്യൻ സ്വാതന്ത്ര്യ സമരത്തിന് വേണ്ടിയുള്ള അവരുടെ ത്യാഗങ്ങൾക്ക് പ്രധാനമന്ത്രി എപ്പോഴും ഊന്നൽ നൽകിയിട്ടുണ്ട്. 2016-ലെ സ്വാതന്ത്ര്യദിന പ്രസംഗത്തിൽ, ഇന്ത്യയുടെ സ്വാതന്ത്ര്യസമരത്തിൽ ഗോത്രവർഗ സ്വാതന്ത്ര്യ സമര സേനാനികൾ വഹിച്ച പങ്ക് ഊന്നിപ്പറയുകയും ധീരരായ ആദിവാസി സ്വാതന്ത്ര്യ സമര സേനാനികളുടെ സ്മരണയ്ക്കായി സമർപ്പിക്കപ്പെട്ട മ്യൂസിയങ്ങൾ നിർമ്മിക്കുകയുംചെയ്യുമെന്ന് പ്രഖ്യാപിച്ചിരുന്നു. അങ്ങനെ വരും തലമുറകൾക്ക് അവരുടെ ത്യാഗങ്ങളെക്കുറിച്ച് അറിയാൻ കഴിയും. ആദിവാസികാര്യ മന്ത്രാലയം ഇതുവരെ പത്ത് ആദിവാസി സ്വാതന്ത്ര്യ സമര മ്യൂസിയങ്ങൾ നിർമ്മിക്കാൻ അനുമതി നൽകിയിട്ടുണ്ട്. വിവിധ സംസ്ഥാനങ്ങളിൽ നിന്നും പ്രദേശങ്ങളിൽ നിന്നുമുള്ള ആദിവാസി സ്വാതന്ത്ര്യ സമര സേനാനികളുടെ ഓർമ്മകൾ ഈ മ്യൂസിയങ്ങൾ കാത്തുസൂക്ഷിക്കും. ഭഗവാൻ ബിർസ മുണ്ട തന്റെ ജീവൻ ബലിയർപ്പിച്ച റാഞ്ചിയിലെ പഴയ സെൻട്രൽ ജയിലിൽ ജാർഖണ്ഡ് സംസ്ഥാന ഗവൺമെന്റുമായി സഹകരിച്ചാണ് ഭഗവാൻ ബിർസ മുണ്ട മെമ്മോറിയൽ ഗാർഡൻ കം ഫ്രീഡം ഫൈറ്റേഴ്സ് മ്യൂസിയം നിർമ്മിച്ചിരിക്കുന്നത്. രാജ്യത്തിനും ആദിവാസി സമൂഹങ്ങൾക്കും വേണ്ടിയുള്ള അദ്ദേഹത്തിന്റെ ത്യാഗത്തിനുള്ള ആദരാഞ്ജലിയായി ഇത് വർത്തിക്കും. ഗോത്രവർഗ സംസ്കാരവും ചരിത്രവും സംരക്ഷിക്കുന്നതിലും പ്രോത്സാഹിപ്പിക്കുന്നതിലും മ്യൂസിയം പ്രധാന പങ്ക് വഹിക്കും. തങ്ങളുടെ വനങ്ങൾ, ഭൂമി അവകാശങ്ങൾ, സംസ്കാരം എന്നിവ സംരക്ഷിക്കുന്നതിനായി ആദിവാസികൾ പോരാടിയ രീതിയും രാഷ്ട്രനിർമ്മാണത്തിന് അത്യന്താപേക്ഷിതമായ അവരുടെ വീര്യവും ത്യാഗവും പ്രകടിപ്പിക്കുകയും ചെയ്യും. ഭഗവാൻ ബിർസ മുണ്ടയ്‌ക്കൊപ്പം, രക്തസാക്ഷി ബുദ്ധു ഭഗത്, സിദ്ധു-കൻഹു, നിലമ്പർ-പീതാംബർ, ദിവാ-കിസുൻ, തെലങ്ക ഖാദിയ, ഗയാ മുണ്ട, ജത്ര ഭഗത്, പോട്ടോ എച്ച്, ഭഗീരഥ് തുടങ്ങിയ വ്യത്യസ്ത പ്രസ്ഥാനങ്ങളുമായി ബന്ധപ്പെട്ട മറ്റ് ആദിവാസി സ്വാതന്ത്ര്യ സമര സേനാനികളെയും മ്യൂസിയം ഉയർത്തിക്കാട്ടും. മാഞ്ചി, ഗംഗാ നാരായൺ സിംഗ്. 25 അടി ഉയരമുള്ള ഭഗവാൻ ബിർസ മുണ്ടയുടെ പ്രതിമയും 9 അടി ഉയരമുള്ള മറ്റ് സ്വാതന്ത്ര്യ സമര സേനാനികളുടെ പ്രതിമകളും മ്യൂസിയത്തിലുണ്ടാകും. മ്യൂസിക്കൽ ഫൗണ്ടൻ, ഫുഡ് കോർട്ട്, ചിൽഡ്രൻസ് പാർക്ക്, ഇൻഫിനിറ്റി പൂൾ, ഗാർഡൻ, മറ്റ് വിനോദ സൗകര്യങ്ങൾ എന്നിവയെല്ലാം ഉൾക്കൊള്ളുന്ന 25 ഏക്കറിലാണ് സ്മൃതി ഉദ്യാനം വികസിപ്പിച്ചിരിക്കുന്നത്. കേന്ദ്ര ഗോത്രവർഗ വകുപ്പ് മന്ത്രിയും ചടങ്ങിൽ പങ്കെടുക്കും.
ഉത്തര്‍പ്രദേശിലെ എറ്റാ ജില്ലയില്‍ വാഹനാപകടത്തിലുണ്ടായ മരണങ്ങളില്‍ പ്രധാനമന്ത്രി വേദന പ്രകടിപ്പിച്ചു

ഉത്തര്‍പ്രദേശിലെ എറ്റാ ജില്ലയില്‍ വാഹനാപകടത്തിലുണ്ടായ മരണങ്ങളില്‍ പ്രധാനമന്ത്രി ശ്രീ. നരേന്ദ്ര മോദി ദുഖം പ്രകടിപ്പിച്ചു. ”ഉത്തര്‍പ്രദേശിലെ എറ്റാ ജില്ലയിലുണ്ടായ അപകടം വേദനിപ്പിക്കുന്നതാണ്. മരണമടഞ്ഞവരുടെ കുടുംബങ്ങളുടെ വേദന ഞാന്‍ പങ്കുവയ്ക്കുകയും കുട്ടികളുടെ മരണത്തില്‍ അനുശോചിക്കുകയും ചെയ്യുന്നു. എറ്റായില്‍ ഉണ്ടായ അപകടത്തില്‍ പരിക്കേറ്റവര്‍ എത്രയും പെട്ടെന്ന് സുഖം പ്രാപിക്കട്ടെയെന്ന് ഞാന്‍ ആശംസിക്കുന്നു”, പ്രധാനമന്ത്രി പറഞ്ഞു.
ഗൗഡിയ മിഷന്റെയും മഠത്തിന്റെയും ശതാബ്ദി ആഘോഷങ്ങള്‍ പ്രധാനമന്ത്രി ഉദ്ഘാടനം ചെയ്തു

ഗൗഡിയ മിഷന്റെയും മഠത്തിന്റെയും ശതാബ്ദി ആഘോഷങ്ങള്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. ഭാരതീയ സംസ്‌കാരം ദീര്‍ഘകാലമായി നിലകൊള്ളുന്നത് അതിന്റെ ആധ്യാത്മികബോധം നിമിത്തമാണെന്നു ചടങ്ങില്‍ സംസാരിക്കവേ അദ്ദേഹം പറഞ്ഞു. കാലങ്ങളായി ഈ ആധ്യാത്മിക ബോധം നിലനിന്നുപോരുന്നുവെന്നു പ്രധാനമന്ത്രി ചൂണ്ടിക്കാട്ടി. ഈ ബോധം ഭാഷയെപ്പോലും വിശിഷ്ടമാക്കിത്തീര്‍ത്തുവെന്നും ശ്രീ. നരേന്ദ്ര മോദി പറഞ്ഞു. ‘വൈഷ്ണവ് ജനതോ തേനേ രേ കഹിയാ രേ’ എന്ന ഭജന്‍ ഇതിനു മികച്ച ഉദാഹരണമായി അദ്ദേഹം ചൂണ്ടിക്കാട്ടി. ‘വൈഷ്ണവ് ജന്‍’ എന്നത് ആധുനിക കാലത്തെ ജനപ്രതിനിധിക്കു സമാനമാണെന്നും പ്രധാനമന്ത്രി പറഞ്ഞു. ഇന്ത്യന്‍ സമൂഹത്തില്‍ എന്നും പരിഷ്‌കാരങ്ങള്‍ ഉണ്ടായിട്ടുള്ളത് ഉള്ളില്‍നിന്നു തന്നെയാണെന്നും അതിന് ഉദാഹരണങ്ങളാണ് രാജാ റാം മോഹന്‍ റോയിയും ഈശ്വര ചന്ദ്ര വിദ്യാസാഗറുമൊക്കെ നടത്തിയ പ്രവര്‍ത്തനങ്ങളെന്നും ശ്രീ. നരേന്ദ്ര മോദി കൂട്ടിച്ചേര്‍ത്തു. പ്രധാനമന്ത്രി ഗൗഡിയ മഠത്തില്‍ പ്രാര്‍ഥിക്കുകയും ചെയ്തു.
ശുചിത്വം തന്നെ സേവനം പ്രസ്ഥാനത്തില്‍ അണിചേരാന്‍ പ്രധാനമന്ത്രിയുടെ ആഹ്വാനം

‘ശുചിത്വം തന്നെ സേവനം’ പ്രസ്ഥാനത്തിന്റെ ഭാഗമാകാന്‍ പ്രധാനമന്ത്രി ശ്രീ നരേന്ദ്ര മോദി ഏവരെയും ആഹ്വാനം ചെയ്തു. പ്രധാനമന്ത്രി പറഞ്ഞു, ‘ഒക്‌ടോബര്‍ രണ്ടിന് ഗാന്ധിജിയുടെ 150-ാം ജന്മ വാര്‍ഷികത്തിന് നാം തുടക്കം കുറിക്കുകയാണ്. ശുചിത്വമുള്ള ഒരു ഇന്ത്യയെന്ന ബാപ്പുജിയുടെ സ്വപ്നം സാക്ഷാത്ക്കരിക്കുന്നതിന് ലക്ഷ്യമിട്ടുള്ള ഐതിഹാസിക ബഹുജന പ്രസ്ഥാനമായ ശുചിത്വ ഭാരത ദൗത്യം നാല് വര്‍ഷം പൂര്‍ത്തിയാക്കുന്നതും ഈ ദിവസമാണ്. ശുചിത്വ ഭാരതത്തിനായി യത്‌നിക്കുന്ന എല്ലാവരെയും ഞാന്‍ അഭിവാദ്യം ചെയ്യുന്നു. ‘ശുചിത്വം തന്നെ സേവനം’ പ്രസ്ഥാനം സെപ്റ്റംബര്‍ 15 ന് തുടക്കമിടുകയാണ്. ബാപ്പുവിന് പ്രണാമമര്‍പ്പിക്കാനുള്ള വലിയൊരു ശ്രമമാണിത്. വരൂ, ഈ പ്രസ്ഥാനത്തിന്റെ ഭാഗമായി ഒരു ശുചിത്വ ഭാരതം സൃഷ്ടിക്കാനുള്ള ശ്രമങ്ങള്‍ക്ക് ശക്തി പകരൂ. 15-ാം തീയതി രാവിലെ 9.30 ന് നാം എല്ലാവരും ഒത്ത് ചേര്‍ന്ന് ‘ശുചിത്വം തന്നെ സേവനം’ പ്രസ്ഥാനത്തിന് തുടക്കം കുറിക്കും. ശുചിത്വ ഭാരത ദൗത്യം ശക്തിപ്പെടുത്തുന്നതിന് ശുഷ്‌കാന്തിയോടെ പ്രവര്‍ത്തിച്ചവരോടുള്ള ആശയവിനിമയം ഞാന്‍ ഉറ്റുനോക്കുകയാണ്. അതേ തുടര്‍ന്ന് ശുചീകരണ പ്രവര്‍ത്തനങ്ങള്‍ ആരംഭിക്കും’.
ജയന്തി ദിനത്തില്‍ ശ്രീനാരായണ ഗുരുവിന് പ്രധാനമന്ത്രിയുടെ ശ്രദ്ധാഞ്ജലി

സാമൂഹിക പരിഷ്‌കര്‍ത്താവായ ശ്രീനാരായണ ഗുരുവിന് അദ്ദേഹത്തിന്റെ ജയന്തി ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ശ്രദ്ധാഞ്ജലി അര്‍പ്പിച്ചു. ”ആരാധ്യനായ സ്വാമി ശ്രീനാരായണ ഗുരുവിന് അദ്ദേഹത്തിന്റെ ജയന്തി ദിനത്തില്‍ ഞാന്‍ വണങ്ങുന്നു. അദ്ദേഹത്തിന്റെ മഹത്തായ ചിന്തകളും, ശിക്ഷണവും, അനീതിക്കെതിരെയുള്ള പോരാട്ടവും എക്കാലവും പ്രചോദനം നല്‍കുന്നവയാണ്”. പ്രധാനമന്ത്രി പറഞ്ഞു. സാമൂഹിക സമത്വത്തിന്റെയും ആദ്ധ്യാത്മിക സ്വാതന്ത്ര്യത്തിന്റെയും പുതിയ മൂല്യങ്ങള്‍ പരിപോഷിപ്പിക്കുകയും ജാതീയതയ്‌ക്കെതിരെ ഒരു പരിഷ്‌ക്കരണ പ്രസ്ഥാനം നയിക്കുകയും ചെയ്ത കേരളത്തില്‍ നിന്നുള്ള സാമൂഹിക പരിഷ്‌കര്‍ത്താവായിരുന്നു ശ്രീനാരായണ ഗുരു.
ഗുജറാത്ത് ദിനത്തില്‍ ഗുജറാത്തിലെ ജനങ്ങള്‍ക്ക് പ്രധാനമന്ത്രിയുടെ ആശംസ

സംസ്ഥാനപ്പിറവി ദിനത്തില്‍ ഗുജറാത്തിലെ ജനങ്ങള്‍ക്ക് പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. “ગુજરાતની જનતાને રાજ્યના સ્થાપના દિવસની ખૂબ ખૂબ શુભેચ્છાઓ ! ગુજરાતની પ્રજા પુરુષાર્થ માટે જાણીતી છે. ગુજરાતીઓએ ઘણાં બધાં ક્ષેત્રોમાં વિશેષ યોગદાન આપ્યું છે. ગુજરાત સદૈવ સિદ્ધિઓનાં નવાં શિખરો સર કરતું રહે એવી મનોકામના… જય જય ગરવી ગુજરાત !”, പ്രധാനമന്ത്രി പറഞ്ഞു
സ്വിസ്സ് , ഇന്ത്യൻ  പൗരന്മാരെ കണ്ടെത്തി തിരിച്ചെത്തിക്കുന്നത്തിനുള്ള  ഉഭയകക്ഷി സാങ്കേതിക സഹകരണ കരാറിന്  മന്ത്രിസഭയുടെ അനുമതി

സ്വിസ്സ്, ഇന്ത്യൻ പൗരന്മാരെ കണ്ടെത്തി തിരിച്ചെത്തിക്കുന്നത്തിനുള്ള ഉഭയകക്ഷി സാങ്കേതിക സഹകരണ കരാറിന്റെ നടത്തിപ്പിന് മന്ത്രിസഭയുടെ അനുമതി പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭാ യോഗം അനുമതി നൽകി. ഒരു പാക്കേജ് എന്ന നിലയ്ക്ക് നയതന്ത്ര പാസ്പോര്ട്ട് കൈവശമുള്ളവർക്കു വിസ രഹിത ഉടമ്പടിയുമായി ബന്ധിപ്പിച്ചായിരിക്കും ഈ ഉഭയ കക്ഷി സാങ്കേതിക കരാറിന്റെ (ബി ടി എ ) യുടെ പരിസമാപ്തി. അധിക ബാധ്യത ഉണ്ടാക്കാതെ അനധികൃത കുടിയേറ്റക്കാരുടെ തിരിച്ചുവരവിന്റെ കാര്യത്തിൽ നിലവിലുള്ള സഹകരണ പ്രക്രിയ ഔപചാരികമാക്കുന്നതിനാണ് ബി ടി എ ലക്ഷ്യമിടുന്നത്. ഇന്ത്യയിൽ നിന്നുള്ള അനധികൃത കുടിയേറ്റക്കാരുടെ എണ്ണം ഏകദേശം നൂറിൽ താഴെ ആണെന്നത് ശ്രദ്ധേയമാണ്. സ്വിറ്റസർലാൻഡുമായിട്ടുള്ള നിർദിഷ്ട ബി ടി എ അതേപടി അംഗീകരിച്ചാൽ ഈ വിഷയത്തിൽ മറ്റു യൂറോപ്യൻ യൂണിയൻ രാജ്യങ്ങളുമായി അതേ മാതൃക അവലംബിക്കാൻ അവസരം ലഭിക്കും. നിയമവിധേയരായ ഇന്ത്യൻ യാത്രക്കാർക്ക് വിസ, വർക്ക് പെർമിറ്റുകൾ ഉദാരവൽക്കരിക്കുന്നതിനുള്ള കരാറിന് രൂപം നൽകാനും ഇത് പ്രേരകമാകും.അടുത്തിടെ സമാപിച്ച കുടിയേറ്റം സംബന്ധിച്ച ഇന്ത്യ- ഈയൂ പൊതു അജന്തയിലും ഇത് ഒരു മുഖ്യ ലക്ഷ്യമായി വിഭാവനം ചെയ്തിരുന്നു.
ജ്യോതിശാസ്ത്ര മേഖലയിൽ, ഇന്ത്യ- സ്പെയിൻ  സഹകരണത്തിനുള്ള ധാരണാപത്രത്തിന് കേന്ദ്ര മന്ത്രി സഭയുടെ അംഗീകാരം

ജ്യോതിശാസ്ത്ര മേഖലയിൽ ശാസ്ത്ര,സാങ്കേതിക വിദ്യകൾ വികസിപ്പിക്കുന്നതിന് സ്പെയിനുമായി സഹകരിച്ച് പ്രവർത്തിക്കാനുള്ള ധാരണപത്രം ഒപ്പിടുന്നത് സംബന്ധിച്ച്, ഇന്ന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്രമന്ത്രിസഭാ യോഗം വിലയിരുത്തി.ബംഗളൂരുവിലെ ഇന്ത്യൻ ഇൻസ്റ്റിറ്റ്യൂട്ട് ഓഫ് ആസ്ട്രോ ഫിസിക്സ് , സ്പെയിനിലെ ഇൻസ്റ്റിറ്റ്യൂട്ടോ ഡി ആസ്ട്രോഫിസിക്ക കനേറിയസ് (IAC), ഗ്രാൻടെക്കാൻ (GRANTECAN) എന്നിവയുമായാണ് ധാരണപത്രം ഒപ്പിടുന്നത്. പുതിയ ശാസ്ത്രീയ ഫലങ്ങൾ, നവീന സാങ്കേതികവിദ്യകൾ,ശാസ്ത്രീയ സംവാദത്തിലൂടെയും പരിശീലനത്തിലൂടെയും വിഭവശേഷി വികസനം, സംയോജിത ശാസ്ത്രീയ പദ്ധതികൾ എന്നിവയാണ് ധാരണപത്രത്തിനു കീഴിൽ നടപ്പാക്കാനുദ്ദേശിക്കുന്ന പ്രവർത്തനങ്ങൾ. ധാരണാപത്രത്തിന് കീഴിലെ സംയോജിത ഗവേഷണപ്രവർത്തനങ്ങൾ, പരിശീലന പരിപാടികൾ,കോൺഫറൻസുകൾ, സെമിനാറുകൾ എന്നിവയിൽ പങ്കെടുക്കുന്നതിന്, ശാസ്ത്രമേഖലയിലെ കഴിവിന്റെയും പ്രവർത്തിപരിചയത്തിന്റെ അടിസ്ഥാനത്തിൽ, യോഗ്യരായ ശാസ്ത്രജ്ഞർ, സാങ്കേതിക വിദഗ്ധർ, വിദ്യാർഥികൾ എന്നിവർക്ക് അവസരം ലഭിക്കും. സെഗ്മെന്റഡ് ടെലസ്കോപ് സാങ്കേതികവിദ്യ, റോബോട്ടിക് ടെലിസ്കോപ്പ് തുടങ്ങി ഭാവിയിലേക്ക് പ്രയോജനപ്രദമായ നൂതന മേഖലകളിൽ സഹകരിച്ച് പ്രവർത്തിക്കാനാണ് ധാരണ പത്രത്തിലൂടെ ലക്ഷ്യമിടുന്നത്.
പട്ടാളം റോഡ് വീതികൂട്ടാനായി തൃശൂരില്‍ തപാല്‍വകുപ്പിന്റെ കൈവശമുള്ള ഭൂമി തൃശൂര്‍ മുനിസിപ്പല്‍ കോര്‍പറേഷനു കൈമാറുന്നതിനു മന്ത്രിസഭാ അനുമതി

തൃശൂരില്‍ തപാല്‍വകുപ്പിന്റെ കൈവശമുള്ള 16.5 സെന്റ് ഭൂമിയും കെട്ടിടവും പൊതുജനതാല്‍പര്യാര്‍ഥം പട്ടാളം റോഡ് വീതികൂട്ടാനായി തൃശൂര്‍ മുനിസിപ്പല്‍ കോര്‍പറേഷനു കൈമാറുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. പകരമായി തൃശൂര്‍ സെന്‍ട്രല്‍ പോസ്റ്റ് ഓഫീസില്‍നിന്ന് 200 മീറ്റര്‍ അകലെ 16.5 സെന്റ് സ്ഥലം തപാല്‍വകുപ്പിനു ലഭിക്കും. 3500 ചതുരശ്ര അടി വിസ്തീര്‍ണമുള്ള പോസ്റ്റ് ഓഫീസും രണ്ടു ഗേറ്റുകളോടുകൂടിയ ചുറ്റുമതിലും തൃശൂര്‍ കോര്‍പറേഷന്‍ നിര്‍മിച്ചുനല്‍കും. അപകടരഹിതമായ ഗതാഗതം സുസാധ്യമാക്കുന്നതിനായുള്ള തൃശൂര്‍ കോര്‍പറേഷന്റെ പട്ടാളം റോഡ് വികസിപ്പിക്കല്‍ പദ്ധതി ഈ മേഖലയിലെ ഏറെ ജനങ്ങള്‍ക്ക് ഉപകാരപ്രദമാകും. ഗതാഗതക്കുരുക്ക് വലിയ അളവോളം ഇല്ലാതാകുകയും ചെയ്യും.